**Rasmus Prehn, tænk grønt!**

**Af bestyrelsen for Nej til motorvej på Røsnæs.**

Den 22. aug. 2024 havde Politiken en kronik ”Der er ingen konflikt mellem land og by i Danmark” af Rasmus Prehn (RP)*,* MF, valgt i Nordjylland og formand for transportudvalget, I kronikken fremgår bl.a. at *”*Udviklingen på Lolland, i Esbjerg og i Hirtshals bekræfter det geniale i et norsk slogan”

En gennemlæsning viser, at det norske slogan er ”Tag hele landet i brug” ogRP gør sig til fortaler for et stolt, grønt Danmark. Det er opløftende snak, men som læser skuffes man fælt, idet eksempler fra Lolland, Esbjerg og Hirtshals afslører RP som fortaler for alt andet end grøn vækst. Landet skal plastres ukritisk til med beton og asfalt med ønsket om en Kattegatforbindelse som prikken over i-et, så man (læs: folkevalgte) fra Nordjylland lettere kan komme til København og hjem igen.

Men vi skal tænke os godt om, når der etableres infrastrukturprojekter, hvilket ikke sker her, og hvad betyder flosklen ”at binde landet sammen” et begreb, der bruges ukritisk. Kronikken viser også, at RP tilsyneladende ikke har styr på vigtige detaljer, såsom:

Danmark kan ikke sammenlignes med Norge – vi har stort set ikke nogen vild natur og næsten alt frit areal er anvendt i modsætning til andre lande. Med den grønne trepart skal vi tilbageføre store arealer til naturen, men RP vil tilsyneladende hellere udnytte de nedlagte landbrug til motorvejsprojekter.

Fehmern-projektet giver kun arbejdspladser når der produceres betonelementer. Når projektet er færdigt, kører bilerne forbi Lolland med 110/130 km i timen. Ganske som vi så det i Korsør og Nyborg efter Storebæltsbroen. Motorvejen til Hirtshals er ikke mere benyttet end en almindelig landevej og er Esbjerg ekspanderet markant efter at de fik motorvej?

Det er fint, at RP argumenterer for en opgradering af jernbanetrafikken. Kan timemodellen genoplives med 2 timers tog København-Århus? Eller har den fornyede snak om Kattegatforbindelsen ødelagt den?

Det typiske billede af igangværende, store vejprojekter – Egholm, Kalundborg (begge ny motorveje) og Varde-Korskro (vejudvidelse) viser:

Undervurderede projektudgifter - forringet natur, støjgener, lavere ejendomspriser, og ændringer i det kommunale vejnet m.m. betragtes ikke som en udgift for projektet. Man anvender gamle støjgrænser, selvom WHO i adskillige år har anbefalet lavere grænser - hvad med befolkningssundheden?

Et andet problem er, at de nævnte motorvejsprojekter har en så dårlig samfundsøkonomi, at de ikke burde gennemføres. Samfundet har mange andre og vigtigere opgaver at bruge penge og arbejdskraft på.

Det er trist, at Christiansborg lever i sin egen verden. Kom ud og snak med befolkningen. Desværre siger politikerne på borgen meget ofte nej tak til invitationer fra diverse miljøorganisationer. Der tages derfor tages beslutninger på et uoplyst grundlag og politikerne er ikke klædt ordentlig på til så store beslutninger.

**Vågn op, Rasmus - forny din viden – du lever i fortiden og dine visioner er ikke grønne. Forlad Christiansborg og tal med befolkningen – der er stigende modstand imod motorveje.**